હેલ્થ મૅગેઝિને હાલમાં જ પ્રસિદ્ધ કરેલા વિગતવાર રિપોર્ટમાં જણાવ્યા પ્રમાણે ૨૦૧૬માં એક સુવિસ્તૃત અભ્યાસ હાથ ધરાયો. સંશોધકોએ વ્યક્તિગત અને સામૂહિક ટેવોના ૬૯૪ પ્રકારનાં ડેટા સોર્સિઝનો ઉપયોગ કર્યો અને એમાં સ્ત્રીઓ અને પુરુષોને (દરેકની ઉંમર ૧૫થી ૪૯ અને અલગથી ૫૦+) આવરી લેવાયાં અને દરરોજ ૧૦ ગ્રામ (શુદ્ધ એથિલ) દારુનું સેવન સ્ટૅંડર્ડ માન્યું. તારણ એ નીકળ્યું કે સરેરાશ દોઢથી ત્રણ ટકા સ્ત્રીઓ અને ૫.૮ ટકાથી માંડીને આઠ ટકા પુરુષો દારુને કારણે મૃત્યુ પામે છે. માત્ર મૃત્યુ નહીં બીજાં આરોગ્ય સંબંધી ૨૩ તારણો પણ કાઢવામાં આવ્યાં જે માણસને અસમર્થ બનાવી શકે છે. ૨૦૧૬માં ૧૫-૪૯ જૂથમાં દારુન મૃત્યુનું મુખ્ય પરિબળ રહ્યું. મૃત્યુનાં ત્રણ કારણો હતાં – ટીબી, રસ્તામાં અકસ્માત અને પોતાને નુકસાન પહોંચાડવું (આત્મહત્યા). આ કારણોને દારુ સાથે જોડી શકાય છે. આમાં સ્ત્રીઓનો મૃત્યુ દર અઢી ટકા અને પુરુષોનો લગભગ નવ ટકા રહ્યો. ૫૦ વર્ષની ઉંમરની વ્યક્તિઓમાં જુદા જુદા પ્રકારનાં કૅન્સર જોવા મળ્યાં, જેને દારુ સાથે જોડી શકાય છે. આ રીતે ૨૭ ટકા સ્રીઓ અને ૧૯ ટકા પુરુષો મૃત્યુ પામ્યા.